14/4/2013

**Δηλώσεις Υπουργού Δικαιοσύνης και Δημόσιας Τάξης για καζίνο**

Μετά το πέρας του σεμιναρίου για τη χρήση του διαδικτυακού χώρου «Η-Συνεργασία» (Sharepoint) στο Τμήμα Υπηρεσιών Πληροφορικής, ο Υπουργός Δικαιοσύνης και Δημόσιας Τάξης κ. Ιωνάς Νικολάου απάντησε σε ερωτήσεις των δημοσιογράφων αναφορικά με το θέμα των καζίνο.

Ερωτηθείς για το πού βρίσκεται το θέμα και κληθείς να στείλει ένα μήνυμα σε όσους ανησυχούν γα τις κοινωνικές επιπτώσεις από τη λειτουργία καζίνο, ο κ. Υπουργός είπε: «Στα πλαίσια των προεκλογικών δεσμεύσεων του Προέδρου της Δημοκρατίας ήταν και η δυνατότητα δημιουργίας καζίνο. Στα πλαίσια αυτά προχωρήσαμε με την ετοιμασία νομοσχεδίου, το οποίο επεξεργάζεται όλα τα ζητήματα που αφορούν στην αδειοδότηση και λειτουργία καζίνο στον τόπο μας. Το νομοσχέδιο που έχουμε ετοιμάσει ανταποκρίνεται στον τύπο καζίνο που έχει προκρίνει ήδη και ο Κυπριακός Οργανισμός Τουρισμού, καζίνο τύπου Resorts. Έχουμε μελετήσει νομοθεσίες άλλων χωρών και έχουμε συμπεριλάβει αυστηρές πρόνοιες τόσο για τη λειτουργία όσο και για την προστασία από τις συνέπειες της λειτουργίας καζίνο».

Και διευκρίνισε: «Έχουμε λάβει μια σειρά μέτρων, τα οποία, από τη λειτουργία επίγειου καζίνο, είναι πολύ πιο αποτελεσματικά από εκείνα που θα ήταν με την παραχώρηση υπηρεσιών στοιχήματος μέσω διαδικτύου, το γνωστό ηλεκτρονικό στοίχημα ή τζόγος. Η νομοθεσία έχει μια σειρά αυστηρών διατάξεων. Εκείνο που υπολείπεται από το νομοσχέδιο που έχουμε ετοιμάσει είναι ο τύπος του συστήματος φορολόγησης. Λόγω του ότι υπάρχουν 4 ή 5 φορολογικά συστήματα, δεν είχαμε τη δυνατότητα εμείς να προετοιμάσουμε και το σύστημα φορολόγησης του στοιχήματος. Είναι ένα θέμα που χρήζει μελέτης και που πρέπει οι αρμόδιοι (το Υπουργείο Οικονομικών και τα τμήματά του) να μελετήσουν και να κρίνουν ποιο είναι το καλύτερο. Γι’ αυτό το λόγο, εκείνο που εμείς προβλέψαμε στη νομοθεσία είναι η αδειοδότηση, η διαδικασία προσφορών, η δημιουργία Εθνικής Αρχής Καζίνο, οι εξουσίες της Αρχής, οι μηχανισμοί ελέγχου της λειτουργίας του καζίνο, τα αδικήματα, οι απαγορεύσεις και η ρύθμιση για το ποιοι θα δικαιούνται να εισέρχονται και υπό ποιες συνθήκες θα παίζουν στο καζίνο, οι αυστηροί μηχανισμοί της λειτουργίας όλων των μηχανημάτων που σχετίζονται με το καζίνο και σειρά από άλλες διατάξεις που έχουν να κάνουν με τους χώρους του καζίνο και του resort».

Σε ερώτηση σχετικά με τα προσδοκώμενα έσοδα, ο κ. Νικολάου είπε ότι αυτά μπορεί να είναι πάρα πολλά: «Τα έσοδα μπορούν να προκύψουν τόσο από την επένδυση που θα γίνει όσο και από τη λειτουργία του καζίνο. Όχι μόνο εκείνα που στοιχηματίζει κάποιος, αλλά και πάγια ετήσια έσοδα απλά και μόνο από την ύπαρξη και λειτουργία του καζίνο. Δεν θα ήθελα να πω περισσότερα για αυτό γιατί είναι διαφορετικές επιλογές φορολογικών συστημάτων, τα οποία θα κληθούν οι αρμόδιες υπηρεσίες να μελετήσουν και να είστε βέβαιοι ότι θα γίνει η καλύτερη επιλογή».

Το νομοσχέδιο, ανέφερε στη συνέχεια, δεν έχει σταλεί ακόμα στο Υπουργείο Οικονομικών ή στο Υπουργείου Ενέργειας, Βιομηχανίας, Εμπορίου και Τουρισμού, αλλά θα διευθετηθεί η αποστολή του εντός των ερχόμενων ημερών κατόπιν οδηγιών του Προέδρου της Δημοκρατίας προς τον Γενικό Εισαγγελέα».

Τέλος, όσο αφορά στο θέμα του αριθμού των καζίνο, αυτό, είπε ο κ. Υπουργός, αφέθηκε να αποφασιστεί από το Υπουργικό Συμβούλιο κατόπιν μιας μελέτης που πρέπει να γίνει.

~~~~~~~~~~~~~~